url: =Pasian gensia te leh a lawhtak uh ~ T. Sawmlian :: ZOMI DAILY\nposted on 17 November 2016 at 3:00 am Lomkholna: Article, Biakna, Sawmlian\nJohn Lennon (Singer) – America gam thuthak lakhawmte maiah, “Khristianna pen bei ding a, mangthang khin ding hi. Nial kul loin hih thu thei ing, Jesu pen hoih, ahi zongin thu paipihte pen haihuai lua, tu’n amah sangin mite in hong thei zaw” ci a, tua a gen zawh sawt loin gukvei thau tawh kikap a, mite in thei mahmah mah uh hi.\nPresidential campaign laiin, “Vote 5,00,000 ka muh naak leh Pasian in zong president ka hih nading panin hong khak thei lo ding hi” ciin gen a, a lamet zah vote mu a, ahi zongin President ding-a kamciamna a neih main nattunin si ziau hi.\nCasuza (bi-sexual Brazilian composer, singer, and poet)\nCanecio (Rio de Janeiro) a show a neihna-ah cigarette teepin, van lam heekin a zateep khu sak buakbuak kawmin, “Pasian, hih nang adingin aw” ci a, kum 32 mi hiin tuap cancer in gimhuai tak (horrible manner) in si hi.\nTitanic a bawl zawh uh ciangin thuthak lakhawmte ‘Titanic pen bangzah a muanhuai hiam?’ cih dong uh a, amau kimuang takin, “Pasian in zong tui sungah tumsak thei lo ding hi” ci uh a, tumleh tumloh bel gen kul loin i thei tek hi!\nPasian thugen minthang Billy Graham in show a neihna-ah va pai hi. Billy Graham in Kha Siangtho in ama tungah thu gen dingin sawl hi, cih hilh a, “Na gengen uh Jesu pen kisam ke’ng” ciin dawng a, a Nipi kal kik ciangin a apartment ah sisa in kimu hi.\nA hun laia mite theih, AC/DC a lasa Bon Scoot in kum 1979 in a lathu ah, “Don’t stop me; I’m going down all the way, down the highway to hell” ciin nuamsa mahmah a, a kum kik 1980 February 19 in ama luak hakin si hi.\nBrazil gama khua khat, Campinas-ah kum2005 in lawmta zukham gual khat in a lawmnu khat uh vakpih dingin zawn uh hi. A lawmnu nu in tua banga zukham sa tawh a tanu a vakkhiat ding pen hi sa thei loin, mawtaw seat a tukhin a tanu khutah lenin, “Ka tanu aw, Pasian in makaihin, hong kem ta hen” ci hi.\nA tanu in, “Amah (Pasian) pen a nungbuuk (trunk) a tuang ahih kei buang leh tutna dimta ahih manin tuan nading om nawn lo hi” ci hi. Tua zawh nai nih kimin car accident mulkimhuai lua mahmah om a, a sunga tuangte zong si khin uh hi.\nA car pen sia lua mahmah ahih manin, kua car hiam cih zong kithei zo lo liang hi. Ahi zongin lamdang takin car nungbuk (trunk) pen bangmah sia vet lo a, palikte in zong tua banga a nungbuuk bek sia vet lo a om pen lamdang sa mahmah uh hi.\nTua sanga lamdang zaw lai pen, car nungbuuk sunga aktui plate (crate of eggs) om pen bangmah kisia lo, bek tham loin a aktui zong bangmah tam loin om hi!\nHewitt in Lai Siangtho pen “Laibu om khempeuh lakah hoih lopen” ciin pulak a, kum 2006 in kua hiam cih zong a kithei zo lo liangin ama mawtaw tawh kangtum hi.\nMi tampi in Jesu Khris sanga vanglianzaw leh thupi zaw omlo hi cih kimangngilh thei zel hi. Mithupi leh na thupi a sem tampi om khin a, a sih uh ciangin kuamah a tho kik gen ding om lo ahih laitakin, Jesu pen si a, tho kikin, tu ciang dong nungta lai hi. A nung na zui zo kei zongin, gensia se kei in. ‘If you are embarrassed about me, I will also be embarrassed about you before my father.’ T. Sawm Lian\nPrevious: Indonesia ah biakna gensia ci’n Christian Governor kingawh ~ Thang Khan Lian\nNext: Libya tunglam panin kikap, mi 6 sihna tuak ~ Thang Khan Lian


timestamp: atn

url: =Beach in Phang Nga Bay, Thailand – Alicia Tastes Life\nBeach in Phang Nga Bay, Thailand\nAbout ten minutes after this picture was taken a large rainstorm came through. Made for an adventurous boat ride back to Phuket.\nTags: Beach, Islands, Phang Nga Bay, Phuket, Thailand, TravelCategories: Travel\nNextDinner Overlooking the Piazzetta – Pulalli Wine Bar, Capri


url: =Malaysia, JB datsisai ah aki dawtlumpa vaitawh mi 2 kimankhin :: ZOMI DAILY\nposted on 20 December 2017 at 9:00 pm UTC+9:30 Lomkholna: Malaysia, News, Sawltak, World\nMalaysia, Johor Baru datsi zuakna khatah nung Sunday nitaklam in pasal khat ki dawtlum a, tua akidawtlup laitak leh mawtawh tawh nihveitak ataihlupna Video zong Social Media ah ki thehzak in, mulkimhuai cikziat huai mahmah hi.\nTua adawtlum leh mawtaw tawh ataih migilo 4 tepen ami kuahiam cihpen kitheikhin hi ci’n Johor police chief Comm Datuk Mohd Khalil Kader Mohd in zanhal in Statement ah genkhiakhin hi. Ahi zongin tua athat mi 4 te kimankhiazo nailo a, tuate tawh akizom mi 2 kiman cih tuni in ki zakbeh hi.\nTua mithat vaitawh akiman pen numei khatleh pasal khat ahihi. Johor police chief Comm Datuk Mohd Khalil Kader Mohd in agenna ah tua mi 2 tepen Special Task Force Team te’n amatkhiat uh hi a, mithatvai tawh kizopna om ahih manin akiman cihi.\nTua mi 2 tepen kum 19 leh kum 22 aphakhin hi uh a, Wednesday zingsanglam 2:30am hunin akiman cihi. Tuate tungtawn in mithat taktak te ki zonbehlaiding cih hiphot hi.\nTua thahlup athuakpa ii azi zong zanni in Buddhist Monk 2 tawh apasal aki thahlupna aphualzang “Crime Scene” ah thungen in vapai a, khuasung mipi te’n lamdang samahmah uhhi.\nVideo: Wife of slain man prays for him at crime scene\nTua asipa ii azi pen Vietnamese gammi hi a, Petral Station ah apailaitak in amai amukteng Mask tawh tuamcip in, alawmte numei khatinzong agei ah zuikawikawi hi.\nZanni Tuesday nitaklam 5pm hunpawl in Buddhist Monk 2 tawh apai uh hi a, Police te’n noptak in Prayer abawltheih nadingin Crime Scene muntengpen umcihsak uhhi.\nAzi pen alawmpa aki dawtlup, mawtaw tawh aki taihlupna aphual tektek ah khukdinsuk in kap ngeungeu hi. Prayer abawl hunpen Minute 15 sungkhawng ziakai a, amanphet in avek un paikhiakik vingveng uhhi. Amukha khempeuh in lamdangsa in Mobile Phone tawh Video zaih, Photo zaih ngeingai uh cih kiza hi. Sawltak #zomidaily\nPrevious: Numeikhat anikbawknuai pan a ettohsakpa kha 7 thong kiading\nNext: Tedim Municipal ah asem Sia Hau Khup (SAE) Khaikam ah kituahding


url: =Ngaihsun pha pha ni :: ZOMI DAILY\nposted on 16 May 2016 at 10:21 am Lomkholna: Biakna, News\nZomi khangthakte mailam ding\nEducation lotawh gamleh minam ki makaih zolo ding hi. Tua ban ah Kawlgam pen Kawllai leh Manglai hong ki thupi sak ta ding cih phawkhuai sa ingh.\nTu ciangciang Biakna lamah ka etciang Budhism te in Khamtung ah pilna tawh ih naupangte hong matsak ta uhhi, amau kiangah naupangte lai hoihtak kihilh, thuhoih lahoih, gamtat luhek kisin pih, ei Christian Biakinn te aa tuate om nawnlo\nngaihsut huai ah adiak in ei Christian Biakna sungah asia aa gen ma hilo ahoih lam aa genna in RC, SDA cihte in Sanginn Boader cihkhawng nei in tuapan naupangte lai, gamtat luhek, atuamtuam thuhoih tampi sinsak uh aa, tua kia hilo English Grammer zong hilh uh ahih manin nakpi in phattuam pih uh hi.\nAdang Tuiphum, AG cihte pawlbel tualam cilo in ki kha milua liangin Pastor kitam aa, pilna nei kitawm in khuamuh na tangzai zolo pah hi.\nTua ahih manin kumpi te inbel English Medium sang hong loding uh ahih manin Biakna lampan maw, mimal asem zo pilna neite in kipan aa sephuai mahmah hi (Social Science, Political Science, Psychology, Philosophy, Law cihte adiak in sinsak) kisam kasa mahmah hi.\nKawlgam hong kikhel to dingah nakpi in ei ih kikhel sawm keileh phattuam na omtuan lo ding aa, mi nung delh ih hiden lel ding hi.\nLai at; Sia Singpu\nMay God rich blessing be Upon you\nPrevious: Pastor’ tanu teci panna (True Story)\nNext: Nangpang kum 8 a pha khat in Pasian a muh dan


url: =ZAM zum ah :: ZOMI DAILY\nposted on 10 February 2015 at 1:55 am Lomkholna: Ginkamlian, News, Zomi\nTuni ZAM zum Kuala Lumpur, Malaysia ah ZAM Makai te ong sapna tawh kei leh Rev.Dr.Do Suan Mung leh Pa Nang Za Khup te ka pai thei uhi. ZAM makaipi teng,Advisor leh khua kipawl na tuamtuam pan Mipi 200 bang ong pai uhi.\nRev.Dr.Do Suan Mung in Pasian Muan ding thu leh gam tuamtuam ah Zomi te Ih tun na a hang taktak pen ei te tel zawh loh Topa gelna om hi ding cih hi. Pasian thu tawh ki zui in minam leh gam vai sep ding cih te gen hi .\nKei (GKLIAN) in ZNC/ZCD Policy leh minam party tawh Ih omna a hang ki gen in mipi in tha Ngah mahmah uhi. Dotna leh dawnna 30 val om hi.\nHun teng man Khit teh China Town ansaipi khat ah Ann ong Neek pih uhi. Tutung Malay Paina pen Ko inn sung vai bek hi. Tutung KL Malay khua ah zin ongdo, Ann ong nekpih, na ong pia mimal, kipawl a tuamtuam te Topa in thupha ong sak ciat ta hen.\nIh minam kipawlna ZCD leh GZA Secretary pupi tenih tulaitak Malaysia ah hong omkhawm khathei uh ahih manin angtang mahmah hang.\nHong tungding 09 February 2015 ni ciangin Kawlgam pan hong zin ahi Pu Gin Kam Lian (ZCD Secretary) & Dr. Do Suan Mung (GZA Secretary) te tung panin Zomi vai thungenna nasia tak omding hi.\nTua ahih manin Malaysia gamsung aom Khua makai te, Pawlpi makai sia te leh Malaysia a om Zomi vai a lunglut khempeuh nong ki helkim nading un zahtakna leh deihsakna lianpi tawh kong zawn uhhi.\nMakaipi tenih tungah gamvai, minamvai dotnop velvel aomlehzong ahun alemleh ki dongthei khading hi.\nAhun : 11pm – 3pm\nSun an : 11 – 12pm\nZomi Nam Ni laigelh kidemna kihel dingte theihding\nZomi naupang kum 16 nuaisiah kihel thei ding\nThulu dingin “Zomi Nam Ni Thu”\nAni ding 13 February 2015\nAmun ding ZAM Hall\nAlunglutte kizopna ding : Rev. Dr. Cin Sian Pau (Ph: 017 329 1810)\nPrevious: Gensiat siam mi kisam den hi ~ Hau Za Cin\nNext: Khangthak Zomite lungsim puakzia ~ Hau Za Cin


url: =ZAM Thupuak :: 02 Dec 18 (UN vai Option koi teelzawding?) :: ZOMI DAILY\nposted on 1 December 2018 at 4:31 pm Lomkholna: News, Refugee, ZAM, Zomi\nNANG LE NANG KIMUANG IN: Ei le ei kimuan ding ka gen ciangin kiphatsakna tawh kimuan ding a gen nuam ka hi kei hi. Na khatpeuh na sep ngam lohna, na kipat ngam lohna a hang pen nang le nang na kimuanna a om loh man hi thei gige hi. Pasian in hong zawhpih ding hi, ci-in na upna zong nang le nang na kipuanna mah ahi hi. Bang hang hiam cih leh Pasian in hong zawhpih ding hi, cih zah dongin na upna tungah kipuanna na neih man ahi hi.\nA upna tungah kimuanna a nei lo mi peuhmah in Pasian muang ing a cih hangin, hi zo taktak diam, piang zo taktak diam, ci-in lung-iang den ding uh hi. Kei bang lel tak Pasian in zong hong zang nuam ken teh, zat tak hong sa ken teh na cihcih leh na cihna mun ciang bekah na om ding hi. Na up na muan ngam zah na ngah cih pen a kipan lo, a kithawi lote adinga kigen hi lo hi.\nNa thugen na lagen khat hong kithusim loh ciangin ka thugen thupi lo ahi diam ci-in lungkia pah kei in, mi khempeuh in anlim duh lo a, naungek khat an ham a tahtah zong na hi kha thei hi. Zatang khat tawh natna khempeuh kituak lo ding hi. Tua pen na theihsiam ding kisam hi. Tua zatang kem cing peuh le cin a kisam khatpeuh adingin a hoih pen zatang suak ding hi.\nDam nuam napi zatang khum bekbek a ne nuamte pen naupangnote ahi uh hi. Na bawl khiat zatang a ne khate in lim kei, khum kei hong cihsan hangin lunghimawh kha kei in, naupang zatui lo buang zatang lim om pha lo hi. A natna uh a dam ciangin na zatui a hoihna thei kik lel ding uh hi.\nNa pa’ min hangin mi tul za tampi in hong theih manin kisathei kha kei in. Tua pen na pa hihna hang hi a, nang’ hihna hang ahi kei hi. Nang hangin na innkuanpihte khempeuh hong kitheih ding lunggulh huai zaw hi.\nMihing nuntakna sungah na vawh bangin na at ding hi, cih Pasian kammal pen sepna bawlna ah a thupi mahmah khat ahih lam phawk den in. Ahi zongin mi khempeuh in a vawh bangun a ngah a at kik ding hun uh kibang kim lo thei hi. A dam sung a at kik pah a om mah bangin a kha un a thuak ding pawlkhat na om uh hi.\nMi tampi lakah nang tektek a tuampian ding, bang mah a kibang lo dingin Pasian hong bawl khial hi, cih lungsim na neih leh gen ding dang a om nawn kei hi. Job Cinpi (Zomi laisim nuamte) Ref: Zomi Daily pan kila kik hi.\nMalaysia zomi Genvai Kipawlna (ZSM) 2019 a ding ki lut thei ta a, ZSM laibu te zong kila thei ta hi. ZSM lut man mi khat ciang kum khat ai RM 20 hi a, hih na lutna hang tawh ahamsa a dong tuak I mipih te a panpih, a dah akap hun ah a khitui anulsak na hi gige hi. Hih ZSM ah member na lutna in nang a ding a pia na hikei a, panpihna akisamte apanpihna hizaw hi. 2018 sungin zong tu ciangciang Zomi pih te luang (20) bang lei ah I tuh theihna in nang leh kei I pankhopna ahih bang mah in mailam ah zong mapang khawm lai dingin zong kong zawn phapha uhhi.\nZOMI NAM NI MAPANKHOP DING ZOTNA LEH THEIHSAKNA\nZomi Nam Ni muakna in kumsim ih neih zel ahi Zomi Cup hun hong tung ding hi ta hi. Zomi Cup lut man pen RM800 leh Deposit RM400 hi ding hi. Min sazian piak nunung ni ding pen 13 January 2019 (Sunday) hi ding a, 14 January 2018 ni-in Group khenna kinei pah ding hi. Kimawlding hun pen February 5-8, 2019 sungin ki mawl dingin kikhentat hi. Amun ding tawh kisai leh vai tuamtuamte Team makaite tawh kimuh khop hun ah hong kipulak khia ding hi. Zomi Cup Committee\nUNHCR PAN RST/DSU KINAWH SAP\nUNHCR zum pan in RST kinawh sap mahmah ta hi. Tua tawh kizui in contact ngahlo zong tam mahmah ahihmanin ih phone te hoih tak kemcingin hong kisap hun ah dawnpah theih dingin kiging ciatni.RST interview hong kisap ma-in Kipawlna zum ah ahi zongin adang zum vai athei dingte khat peuhpeuh kiangah hoih tak kikuppih masa hamtangin.UN khuahun tawh kizui in ih vai te khat vei hong kipelh leh lametna tampi hong om nawnlo pahthei ding ahih manin hoih takin kiging ciat ni.\nRSC/OPE LE DHS TE ZONG KINAWH SAP\nRST/DSU aman khin sa te RSC/OPE leh DHS a zom zom kinawh sap mahmah ahih manin ih phone te hoih tak len ciat ni. Contact ngah loin ih om khak loh ding nang in ei lam pan zong kiging khol sa in om ciat ni. Khat vei phone I let khak lohna in a kum in hong sawt toThei hi. Interview na pai main kiging khol hamtangin. Zum vai lam a thei bek hiloin a tel zaw deuh te tawh kikum phot hamtang lecin hoih pen ding hi. Hamsatna khat a om a leh ZAM zum pan nang hong panpih dingin kigingsa’n om hi.\nUNHCR zum pan in Option (1) leh (2) hang in lungsim gimsak lua in ih om khak loh ding leh nang tel ding na khentatsa thukhat pen hong kitelsak hun hong tun taktak ciangin bangbang thu hong kigen zongin nang khen tatna omsa bangin/na kizawhnasa bangin telsuak sawm in. Interview na phi dingciangin hoihtak kiging khol in. A zenzenin na UN hong kilaksak leh zong lunggim khakun in omcip pah kei inla na card number te hoihtak ciamteh in kemcingin. Khua hun cih pen kikhel thei a, na khem peuh Pasian in lumlet thei hi cih phawk gige zaw in.\nKawlgam, Vaigam, tuipigal leh gam tuamtuam pan Malaysia ah hong zin Zomi makai te’n Zomi zumpi ahi Zomi Association of Malaysia (ZAM) ah nong hawh/phak hamtang nading un itna lianpi tawh kong zawn uh hi.\nNa UN vai lunghimawh in kannop dotnop khat peuh peuh nanei hiam? UN Department tuamtuam ah laigelhsak nop naneih leh ZAM Member te ading mangenlo in ZAM zum pan lai kigelh sak theiden hi.\nZAM member I cihpen ZAM Card bawl ngei cihbek hi loin UN card a neih khit hang in a renew/hingsak den te pen member hiden cihna hi. Refugee na kicih sam hang UN Card naneih naikei leh UN ten kami hongci tuanlo hi. Tua ahih manin Zomi nahih leh ZAM card bawl in.\nZOMI OWN TUNE LA KIDEMNA OM DING\nKumsim in neih zel mah bangmah in ZCF-Bethany te makaihna tawh Zomi Own Tune la kidemna om ding hi.\nA lut nuam te in a nunung pen December 5, 2018 ni ciang min sazian kipia thei bek ding hi. Lut man pen RM 120 hi ding a, Sound Track tawh kidem ding kiphal lo hi.\nLUNGDAM KOHNA : ZAM zum leh nasepna te adingin mapan khopna hong piate tungah lungdamna lianpi kong pulak khia uhhi. Zomite itna veina taktawh ih zumpi adingin hibangin mapang khawmin nong dinpihnate hang mah uh tawh tuni ciangdong a kikalsuan toto zo a hihi. Mailam ah zong apiakhiazo semsem dingin TOPA’N thupha hong pia henla, a zahtampi in hong thukkik tahen. 1. Thang Kap Sing (Tongsial) RM20\nMalaysia gam sungah a hun zui in khuahun luanzia te lungngai kawm-in ih om ih khawl dan te kidawm ciat ni. A diakdiak in tulaitak in Malaysia gamsungah buai cipcipna te hangin vai nawngkai tawh ih kituak khak loh dingin ki dawm ciatni. Tua ban ah Ih omna Malaysia gam sungah ih pelh theih loh kimat kihenna nisim mah in om den den ahihmanin kidawm ciat ni. Hih bangkimat kihen nate ah ei mimal mahmah ih kidawp loh leh ih gamtatna a val lua te hangin a kiman zong ki tam mahmah den hi. Tua ahih manin omdan khawldan leh vak dan ih siam ding ih kizasak phapha hi.\nTua dan in mat leh hen khat na tuak ciangin na muan khat hoihtakin ko pah inla midang tampi contact kawi kawi kei zaw in. Na card tawi tunga min pen na khua makaite, pawlpi siate ahih kei leh na lawmit te thei sak hamtangin. Mi pawlkhatin a card tunga min pen a tuam pi khat in pia thei zelzel uh a, tua dan mite ih kan nop ciangin muh ham mahmah thei hi. Ahih theih leh ih min taktak mah tawh ih card te bawl hamtang zaw leng kimat kihenna te ah ih kikan dan, ih kizon dan hong lemtuam mahmah hi. Zu leh sa nakhamkhit ciangin zong vak khia sese nawnloin inn ah tawldam takin om sawm zaw hamtangin.\n1. Khup Lian Tuang (Kapteel) Putra Permai pan kiman in lockup ah kibuai pih laitak\n2. Suan Khan Khai (Kapteel) Putra Permai pan kiman in lockup ah kibuai pih laitak\n3. Dal Do Sian (Kapteel) Putra Permai pan kiman in lockup ah kibuai pih laitak\n4. Suan Deih Lian (Kapteel) Putra Permai pan kiman in lockup ah kibuai pih laitak\n5. Nang Ngaih (Kapteel) Putra Permai pan kiman in lockup ah kibuai pih laitak\n6. Lian Sian Kop pen Langkap Camp ah kikan pih hi\n7. Mang Sawm Cin pen Melaka Camp ah kikanpih hi\n8. Go Khan Suan (Tualeng) 29-11-2018 nitak nai 7:30 in Semenyih Camp pan kawlgam lam zuan kik thei.\n9. Kham Lam Khup (Kuanglian) 29-11-2018 nitak nai 7:30 in Semenyih Camp pan kawlgam lam zuan kik thei.\n10. Zo Sian Ngai (Thalmual) 29-11-218 nitak nai 7:30 in Semenyih Camp pan kawlgam lam zuan kik thei.\n11. Niang Lam Lun (Tamu) 18-11-2018 ni-in Damansara pan kiman in Shah Alam immigration zum ah kikan sak.\n12. Ngin Khen Thang 29-11-2018 nitak in Setapak veng pan kiman. Avai teng buaipih laitak\n13. Mun Lian Khup 29-11-2018 nitak in Setapak veng pan kiman. Avai teng buaipih laitak\n14. Gin Sian Khual 29-11-2018 nitak in Setapak veng pan kiman. Avai teng buaipih laitak\n15. Pau Biak Khai 29-11-2018 nitak in Setapak veng pan kiman. Avai teng buaipih laitak\n16. Ciin Lun Kim 29-11-2018 nitak in Setapak veng pan kiman. Avai teng buaipih laitak\n1. Cin Lian Thang (Kawlpi) IPR\nZato lam tawh kisai-in vai khat naneih leh Contact :Sia Mungpi 018 3122 957\nPrevious: Singapore gam innteng nungak khat tungpan laikhak\nNext: Malaysia gamsung ah lutkhuan akipialo gamdangmi 63,000 phakhinta


url: =Dec. 8, 2018 | A Telhak Lai Siangtho ~ MUC\nDec. 8, 2018 | A Telhak Lai Siangtho\nAdmin 7:40:00 PM Articles, MISSION NEWS\nA Telhak Lai Siangtho\nZelindo Joado, 42\nZelindo in mi buaisak den mi khat hi. East Timor ah teengin zu dawn, zatep, a pum tungah taatoo dimin, gitlohna tawh a hun beisak hi. Sunday nisialin kikhawm hangin nopsa lo hi. Kum 21 a phak ciangin Lai Siangtho simnopna lungsim hong nei hi. Lai Siangtho nei lo ahih manin a sanggamnu Surabaya, ama omna pan tai 900 val bang gamla-in hopih hi. “ Lai Siangtho bu khat nong khak diam” ci-in ngen hi.\nKaal nih khit ciangin Zelindo in Lai Siangtho sim kipan hi. Kha khat sungin Piancil panin Mangmuhna dong sim khin hi. A nihvei-na sim kipan kik hi. Lai Siangtho in bang gen hiam cih telzo lo hi. A lungkia-in thungen hi. “ Topa Pasian aw, Lai Siangtho hong telsak in. Kha Siangtho hong makaihsak in” ci-in thungen hi.\nA 4 vei-na sim ding kipan kik a, Lai Siangtho a sim dingsial thungen hi. Kha Siangtho in makaihin, a sim thute hong tel semsem hi. Paikhiatna 20: 4, 5 – Milim bia kei in, cih a sim khak ciangin, sim suak nawn lo-in khawl vatin, “ bang hangin ka biakinn ah milim tampi kikoih hiam” ci-in ngaihsutna hong nei hi.\nSunday nisial kikhawmin, nitaksial Lai Siangtho a sim kum 3 sung bang hong cing hi. Zi nei-in vanzuakna sai lianpi nih nei hi. Ni khat a vanzuakna munah Thomas Lopes, SDA thu-um mi khat hong hawh hi. Tua mipa in Mark Finley’ gelh “ A Kimangngilh Nipi” cih laibu va pai hi. Zelindo in tua laibu a sim a kipan Saturday ni in Sabbath hi, cih thu a theih ciangin a lungsim hong kikhel hi. Thomas tawh hong kiho kik uh a, bang hangin Sunday ni hi lo-in Saturday ni-in bang hangin tawlngak ni’ hi thei hiam ci-in dong hi. Thomas in dawngpak lo-in, Lai Siangtho sim in. Kha Siangtho in hong makaih ding hi, ci-in vaikhak hi.\nZelindo in Lai Siangtho simsim hi.Thuciam Thak sungah Matt. 28: 1 sungah “ Sabbath ni khit, ni masa ni zingsang khua hong vak kuan ciangin Magdala khuami Mary le adang Mary, daihawh dingin a va pai uh hi” cih thu a sim ciangin, a theihnop thu hong thei hi. Lai Siangtho sungah Sunday i cih pen ni masa hi, ahihlam hong thei semsem hi. Saturday ni hong tunkik ciangin a vanzuakna sai khakin, biakinn ah kikhawm dingin hong pai hi.\nTawl khat khit ciangin a pawlpi pan a topa khat Zelindo kiangah vahawhin, “ Bang hangin Saturday ni-in pawl dangah kikhawmin, a zi le tate bek hong kikhawm uh hiam,? ci-in dong hi. Zelindo in zong, “ Saturday ni pen Sabbath hi. Sunday ni in Sabbath hi lo hi,” ci-in dawngkik hi. A topa in hi lo hi, Sunday ni in Sabbath hi,” ci-in kinial uh hi. Zelindo in a biakinn ah milim tuamtuam kikoih ahih manin kikhop pen nuamsa lo hi. Pasian tungah zong thungenin, hih bangin biakinn sungah milim tuamtuam koih ding kilawm mah ahi hiam?ci-in ngaihsun hi. Ni khat Isaiah 42: 8, “Kei pen TOPA ka hi a, TOPA pen keima min ahi hi. Pasian dang’ tungah keima a tawh a kibang minthanna ka pia kei a, a kisui milimte zong keimah hong kiphatnate pawl ka ngahsak kei hi,” cih hong sim hi.\nTua a kipan milim biakna in lauhuai-na ahihlam phawkin milim bia nawn lo dingin khentat hi. A topa hopih in a topa tawh thu tampi kikum uh hi. Zelindo in a topa kiangah “milim le Sabbath thu a dot ciangin a topa in Zelindo’dotnate dawng kik thei lo hi. Zelindo in Lai Siangtho a simna tungtawnin thuman hi, ci-in a up SDA pawl sungah kituiphum ding khentat hi.\nKum 4 khit ciangin Zelindo in pawlpi upa sem hi.\nEast Timor khuapi Dili ah SDA biakinn lam nadingin 2015 kumin Sabbath 13 sumpi in kipuak khin hi.


url: =Pasian pen pasal mah maw leh? Rev. Zam Khat Kham :: ZOMI DAILY\nPasian pen pasal mah maw leh? Rev. Zam Khat Kham\nposted on 20 September 2021 at 8:09 pm Lomkholna: Article, Biakna, Zamkhatkham\nLaisiangtho Thuciam Lui hi ta leh Thuciam Thak hi ta leh i sim ciangin Pasian a kigenna ah pasalte kigenna kammal vive kizang zaw hi. “Pasian” cihna Greek kammal “theos” mahmah zong pasal genna (masculine) kammal ahi hi. Tua ahih leh Pasian pen “pasal” mah ahi zaw lel ding hiam? Tua hi leh lah “feminist-te’” lunghihmawh theih bangmah-in numei thu-um mite’ adingin haksatna pawlkhat a om kha thei ding hiam?\nPasian tawh kisai thu kigenna God-talk (theology) peuhmah ah i ngaihsut ding tampi om hi. Pasian pen Pasian hi a, ei pen mihing i hi hi. Kilamdang lua mahmah hi hang. Theologian minthang Karl Barth (1886-1968) in a bulphuh mahmah mahbangin Pasian pen “a tuamdangpi” (wholly other) hi takpi hi. Thuhilh siapa in: “Pasian mai-ah na khatpeuh na gen ciangin kam paukhiat ding manlang kei inla, na lungsimin nawh ngaihsut kei in. Pasian vantungah om a, nang leitunga om na hi hi; tua ahi ciangin na kam tawmsak in” (Thuhilhna 5:2 ZIV) a cih bang mah ahi hi.\nTua banga a tuamdang lua mahmah Pasian in a bawlsa mihingte’ tung ah kilaakna hong piak ciangin Mangkam-a “accommodation” a kici “mihingte’ pianzia leh mihingte’ tel theih dinga adjusting leh adapting a neihna” tawh hong hong kilaak hi. Pawlpi puahpha makai khat ahi John Calvin (1509-1564) in: “Kilaakna ah Pasian in mihingte’ lungsim leh lungtang tawh kituak dinga hong kibawl (accomodate) ahi hi” na ci ngiat hi.\nTua ahih manin mihingte’ tel theih dingin Pasian a kigenna ah kam, mit, khut leh khe khawng a nei bangin kigen-a Pasian kimihingsuah gawp ahih manin theology ah “Pasian mihing a kisuahna” (anthropomorphism; Gk: anthropos= mihing, morphe=lim (form) cih kammal bang kizang zen hi.\nTua ban-ah, Pasian’ thu a kigenna ah, “analogy” kici “tehkaaka genna” cih khat zong om lai hi. Pasian pen Pasian hi mawk ahih manin mihingte’ pianzia tawh gen theih ding mah ahi hiam? Pasian i tel theih nadingin a bawlsa nate tawh i genkaakna tungtawnin Pasian’ hihna kigen thei hi cih “analogy of being” (Latin: analogia entis) tungtawin i tel dingin Pasian kigen hi.\nPasian in lei leh van bawl ahih manin tuate in Pasian’ hihna tampi hong musak hi, cih thu ahi hi. Tua hang mahin Thomas Aquinas (1225-1274) in Pasian i gen nadingin (as analogies of God) a kipiangsak nate (entities in the created order) kizang thei hi, ci-in um ngiat hi. Tuate Pasian tawh kisun-a (like God), Pasian tawh a kibang lian (identical to God) bel hi lo hi.\n“Pasian in eite’ Pa hi” i cih ciangin Pasian pen i leitung pate tawh kisun (God is like our human fathers) cihna ahi hi. Matthew 7:9-11 bang muh theih ding hi pah hi. Aquinas in Pasian in eite’ Pa hi i cih ciangin leitung pate in Pasian’ pianzia hong lak cihna hi a, leitung ah pa dang khat kibehlap hi ci-a a gen i hi kei hi, ci hi. Tua bangmah in Pasian pen Suangpi banga a kigen ciangin (1 Sam.2:2; Late 18:31; 28:1; 31:2-3) Pasian suang tawh kibang hi, cihna hi lo a, suangpi banga a muanhuaina a gen i hi hi.\nTua banga “analogy” a kizang tam mahmah a, Pasian leh hong hotkhiatna tawh kisai-a kizang “analogy” tampite in Pasian leh hong hotkhiatna a pianzia tuamtuamte hong telsak hi. Ian T. Ramsey in “Christian Discourse: Some Logical Explorations (1965)” kici laibu sung ah, Pasian leh hotkhiatna thu a kigenna a kizang “analogy” tampite in Pasian leh hotkhiatna hong telsak bek tham lo-in, tuate zong khat leh khat kizom diimdiam-a khat in a dang khat hong telsak hi, na ci ngei hi.\nTua ban ah “metaphor” kici khat om lai a, tanglai Greek philosopher Aristotle (384-322 BC) in “metaphor i cih a dang khat genna-a kizang kammal kimlai a dang khat’ adinga zatna (the transferred use of a term that properly belongs to something else) ci-in zaitakin a khiatna na gen ngei khin hi. “Metaphor” sung ah “analogy” zong kihel hi.\nHih laigual nih ngaihsun dih ni: Pasian pil hi (God is wise). Pasian humpi ahi hi (God is a lion)\nA masa laigual ah Pasian leh mihingte in “pilna” ci-a a ngaihsut uh na khat (wisdom) a kizopna, kampau leh hihna taktak (linguistic and ontological level) ah Pasian’ pilna leh mihingte’ theih ngei pilna kici pen kihuangin a kibatna ciang khat a omna kimu thei hi. A laigual nihna bel Pasian zawzen “humpi” ci-a gen ding a kilawm lohna tampi om-a, tua zah khat-in a kibatna uh tampi om hi.\nPasian a thahatna, a muanhuaina, kumpi ahihna cihte-a kipan thu tampi kingaihsun thei hi. Tua ahih manin “metaphor” peuhmah ah “kibatna” (similarity) leh “kibat lohna/kilamdanna” (dissimilarity) a om denna ciapteh huai hi. Tua hang mah in Sallie McGague (1933-2019) in: “Metaphor peuhmah ah ‘hi hi’ (is) leh ‘hi lo hi’ (is not) cih khen nih pha den hi. ‘Pasian pen nu hi’ (God is mother) i cih ciangin Pasian’ hihna (identity) a kigen hi lo a, ‘nute’ kici ‘metaphor’ zangin Pasian tawh i kizopna a kigen hi bek hi,” na ci hi.\nPasian Pasal maw leh?\nLaisiangtho sung ah Pasian’ thu a kigennate ah Pasian pen “pasal” (male, masculine) bangin kigen den zaw hi. “Galhangpa, pa, kumpipa, tuucingpa” cih banga “analogy” kizangte zong pasal genna kammal vive hi den zaw hi. Laisiangtho in Pasian a gennate ah “pasal” genna kammalte a zatna pen tanglai Israel mite’ omzia “sociology leh anthropology” tawh kizui hi zaw a, tua kimlai mah zong Pasian peuhmah “pasal” hi ci-in na kingaihsun tuan lo hi.\nNumei/nu banga a kingaihsutna leh a kigenna zong na om tham hi. Thuhilhkikna 32:18 ah:”Note ta-a hong suakkhiasak Suangpi” (Of the Rock who begot you) ci-in Pasian na kigen hi. Isaiah 66:9-11 ah Pasian pen “nau suaksak midwife” bangin na kigena, Isaiah 66:13 ah, a tate a lunghimawh-a a lungmuangsak “nu” bangin na kigen hi. A taktakin, Israel mite gamlak ah a vak lai vua Pasian in “manna” tawh a vakna mahmah zong “a anbuk pan-a nek ding a vaihawm nu” tawh a kibatna hi gige hi.\n“Cappadocean Fathers” kici tangthu a theologian minthang mahmah Greek church father thumte’ laka khat ahi Gregory of Nazianzus (AD 329-390) in Pasian pen “Pa” a kicih manin “pasal” hi cih ahi a, Khasiangtho a kigenna ah person-a omte genna kizang lo-in impersonal kammal a kizat manin Pa leh Tapa bangmah-a “person” khat ahihna a kinialnate nakpi-in na nial vinven hi. “Pasian pa ahihna” (the Fatherhood of God) leh Pasian “numei” “pasal” cih thu kisai vet lo hi, na ci ngiat hi. “Kizopan genna kammal” (relational notion) hi na ci hi.\nTanglai Mediterranean Tuipi Nisuahna gamte (Near East) a mite’ innsung leh u sung a nau sung kilam zia (social structure) ah Pasian pen “Pa” banga gen ding mah-a a kilawm hi-in tua hi kei leh kilawm lo-in nuihzak huai mai ding hi. Tua i cih ciangin Pasian pen “pasal” hi a cihna hi zenzen lo a, Laisiangtho a kigelhna mite’ (original audience) ading a kilawm pen a kituak pen kammal kizang ahi hi.\nTua bek tham lo-in Thuciam Lui sunga minam tuamtuamte’ biakte pen “pasian” leh “pasian numei/nusian) tuamtuam hi a, leitung mite’ pianzia bang lianin “a nu a pa khenna” (male female distinction) om tangtanga tuate in a nu a hihna leh a pa a hihna uh tawh a septe uh zong kilamdang mahmah hi. Ahih hangin eite’ Pasian, Israel mite’ Pasian Yahweh peuhmah tua banga kikhen thethup Pasian ahih lohna Thuciam Lui sung ah kilang mahmah hi.\nGerman theologian Wolfhart Pannenberg in “Systematic Theology (1990) sung ah:\n“The aspect of fatherly care in particular is taken over in what the Old Testament has to say about God’s fatherly care for Israel. The sexual definition of the father’s role plays no part…. To bring sexual differentiation into the understanding of God would mean polytheism; it was thus ruled out for the God of Israel…. The fact that God’s care for Israel can also be expressed in terms of a mother’s love shows clearly enough how little there is any sense of sexual distinction in the understanding of God as Father” na ci hi.\nTuhun ciangin Pasian pen “pasal” hi lo hi, cih thu a gen nopna-un Pasian pen “nu” banga genna, numei-pasal genna kammal zang lo-a “lawm” (friend) banga genna cih khawng hong tam mahmah hi. Tuate lak ah Sallie McFague in “Models of God (1987)” kici laibu sung ah, Pasian pen Pa banga genna pen Pasian pasal hi cihna ahih loh mahbangin “nu” banga genna zong Pasian numei hi cihna ahih lohna hih bangin na gen hi:\n“God as mother does not mean that God is mother (or father). We imagine God as both mother and father, but we realize how inadequate these and any other metaphors are to express the creative love of God…. Nevertheless, we speak of this love in language that is familiar and clear to us, the language of mothers and fathers who give us life, from whose bodies we come, and upon whose care we depend.”\nTua mahbangin 1994 kuma kibawl RC pawlpi’ khutletpi ahi “Catechism of the Catholic Church” laibu sung ah zong hih thu mah na kigen-a a kigen zia zong kitel peuhmah hi:\n“By calling God ‘Father,’ the language of faith indicates two main things: that God is the first origin of everything and transcendent authority; and that he is at the same time goodness and loving care for all his children. God’s parental tenderness can also be expressed by the image of motherhood, which emphasizes immanence, intimacy between Creator and creature.\nThe language of faith thus draws on the human experience of parents, who are in a way the first representatives of God for man. But this experience also tells us that human parents are fallible and can disfigure the face of fatherhood and motherhood. We ought therefore recall that God transcends the human distinction between the sexes. He also transcends human fatherhood and motherhood, although he is their origin and standard; no one is father as God is Father.”\nTua hi a, mihingte in i mihing lungsim tawh huaihamna leh lehdo nopna tungtawnin Pasian pen Laisiangtho in “pasal” bang “Pa” banga a genna khawngte hazatbawl-in “nu” zong hi, “numei” banga gen theih luat hi i cih ciangin Pasian a “kimihingsuah” gawp khin ta ahi hi. Pasian mawk peuhmah a kipiangsak nate leh mihingte a nu a pa a kikhenna khempeuhte’ khen (beyond sexual distinction) a ciangtan nei lo (infinite) Pasian hi a, na khempeuhte’ khen-a (transcends all) Pasian ahi hi.\nTua bang Pasian in eite hong it-in a Tapa khat neih hong pia-a tua Tapa a um peuhmah kisia lo-a nuntak tawntungna ngah ding cih thu leh tua Pasian in ni sim nai sim-in hong cing hong kem den cih thu mawk pen “lungdam thu” hi kei leh bang peuhmah lungdamna thu hi nawn ding ahi hiam? Rev. Zam Khat Kham (Alister E. McGrath, Christian Theology: Introduction 5th Edition (2011) panin tampi la thei ing).\nPrevious: Aktui tang 5 gukna pan minuamsa khatsuak\nNext: Khual zinpa’ la (Meditation on Psalm 121) ~ Rev. Dr. Pau Khan En


url: =Vondeih Kep Ding – 95 (Dimno’ Pa) :: ZOMI DAILY\nposted on 9 March 2017 at 7:10 am Lomkholna: Article, Paukhankap\nTawngno aw, ka lungdamna thu tampite lak ah Pasian tungah ka lungdam kohzel thu khat om a, tua in bang hiam cih leh ka mit hoih in nisim in lai kasim theihna thu hang ahihi. Tua thu ka ngaihsut khak sim in lungdam kolo-in om theilo hing. Ataktak in cileng na khempeuh Pasian kiang panin hong pai hi-a, Ama hang bek in hiciang atung hi hang. Mi khat mawhna i zon bang danin Pasian tungah i lungdam kohna ding thu azong hile hang, i dah i kah ni, i gentheih i haksat ni na ngawn ah Pasian hong hehpihna ei tungah kicing in lungdam koh ding mah hong hi hi. Ih damloh hun sangin i dam hun tamzaw a, nek ding i neihloh hun sangin zong nek ding i neih hun mah tamzaw veve hi. Apiang na khempeuh ah Pasian tung lungdam koh ding hi-a, lungdam koh theih ding i kisin akul ding hong hizaw hi.\nNu leh pa tawh innkuan kiim in aom na lawm na gualte na muh ciangin pangpaa kisa-in na lungleng hun aom ding lamtak leh tua hangin na hihzawh ding zah na hihzawh loh thu aom ding lam zong hong thei ing. Ke’n zong hihtak ah tuadan mah in na ki ngaihsun ing. Hong panpih ding, hong gum dingin na pa na kiangah kong om theihlo pen ahoih lohna aom teei hangin ahoihna zong om veve kha ding hi.\nKum 1941 in a kibawl ahi, ‘Dumbo movie’ sungah abil gol mahmah napi-in a pumpi aneu , ‘Dumbo’ kici Sai (elephant) neu khat pen leng thei hi. Aleng theihna ahang ama upmawh dan pen a mawl ah atepcip a-ai ahi Vasa mul (Magic feather) hangin um mawh hi. Tua magic feather pen ama leng theihna ahang, abulpi leh alungmuanna pi pen hipah hi.\nTua leh khatvei tua vasa mul amawl ah tep in hong leng a, van laizang atun laitak in tua a vasa mul pen hong kia sak kha hi. Ahi zongin amah leilak ah kia lo-in leng thei veve hi. Tua akipan in Dumbo in tua magic feather pen ama leng thiehna ahang leh abulpi ahihloh lam hong thei hi.\nTawngno aw, hih movies sunga Dumbo i lentheih na ding pen hua magic feather sungah aom loh mah bangin nang zong na lawh cing taktak na ding leh na pil taktak na ding pen na pa na kiangah kong om leh kong omloh tawh kisailo khading hi. Na leng theih leh na leng theihlo ding pen nang sungah om zaw hi.\nPicingta na hih manin na khempeuh ah nu leh pa tung kinga nawnlo-in nang leh nang thasan in na kimuan ding hong deih ing. Na kikhelna ding, na piangthak na ding, na lawhcingna ding pen ko na nu leh na pa tungah omlo-in, nang ma sungah om zaw hi. Tua na lawm anu’n sikkeu tawh an a piakpiak laite eng kei in. Guh leh tang neilo, khuak neilo bangin pate huhsa, pate dondon lai, hua mite eng kei in.\nMagic feature danin na ngaihsut na dangdangte bek tawh aleng thei ding hilo cin a, nang leh nang tha tawh aleng thei lua, aleng zolua hiteh! Na gei ah kong omtheih loh hangin lungneu kha nawn kei in maw, Tawng!\nPrevious: USA ah khangno khatin anu a ngawng tansak in innmai ah alu vakkhiatpih ~ ZD\nNext: Australia ah Kanza (Marijuana) ciintheih nading phalna Licence kipiata ~ ZD


url: =Zomi leh 999 (Pupa’gamh or Free hold) :: ZOMI DAILY\nZomi leh 999 (Pupa’gamh or Free hold)\nposted on 1 June 2017 at 3:55 pm Lomkholna: News, Paukhatsuan, Politics, Zomi\nZomite’n ei le ei gam nei, i gam a thuneihna a nei, i inn i lo cihte ei’ neihsa sa hihang. I pu i pa’ lamsa gamh a luah kisa in, pawlkhat bang gamhluah vai tawh buai, sanggam unau nangawn kitawng kihua zo hi.\nA taktak in I pu i pa’ tung pan i luah i gamh i gou himah hi. Ahih hang i phawkloh kal in midangte’n thu ong neihkhum in i gamh i gou teng ong laksak khin uh hi.\nYgn khua laizang leh Kawlgam mun tampi ah innmun logam pupa’ gamh ci in kum 999 neihkhuan a nei om hi. Zogam ah i innmunte kum 5 kum 10 bek neithei hang a, renew zel kul hi. Tua nangawn Kawl kumpi in deih leh ong pia nawnlo thei hi. Ei’ neihsa hilo, amau’ leitang tung a tawm vei ong omsak pak uh suak hi.\nI theihloh kal in lai nabawl in, khat in min na thuh ziau a, Kum 999 neihtheih ding pupa’ gou le gamh teng ong laksak in kum 5 / 10 bek neihkhuan ong pia uh hi. Singhalh logam bel genna vet omlo, ei’ neihsa hi ngiatlo. Upadi a tuam in bawltawm liang uh a, “i gam a leisung leitung sumpiang khempeuh kumpi’ neihsa hi” ci ziau uh hi.\nGentehna – Gullu mual bang i buaipih hang, neihsa a hihna tawh buaipih theih omlo a, nasep zia ding deihlohna, kim le pam siatsakna ding patauhna/ deihlohna, amun a mual a om mite’ nuntak kivak leh lokhawh singpuak … etc cihbek tawh ki langpan, ki buaipih thei hi.\nTua i pu i pa’ gamh kum 999 i ngahkikna ding in khangthakte.. takkheh Zomi!….\nNote: Zomite’n i lungngaih, i geel, i ngaihsut ding i Minam vai/Zomi vai a thupi pen hih hiding in ngaihsun ing. LST ah Pasian’ gam leh ama’ dikna zong masa in.. adang na khempeuh ong piathuah ding acih bangdan mah in Zomite’ minam vai ah 999 delh masa in, adang na khempeuh nang deihbang ong hilel ding hi.\nPrevious: President Trump’s Washington Hotel ah pasal khat thau pawlkhat tawh kiman\nNext: AirAsia Company aneipa ngiatin vanleng sungah nasem te huhin ninkhawm buambuam\nAkpi meibawi ~ Hau Za Cin


url: =· US gam sung tu nung deuh in Palik kang ten avomte nih athahlup na hang in avom le akang kikaal icidiam palik leh avom kikal buaina lianpi aomlaaitak December 20 ni in Ismaaiyl Brinsley kici tangvaal vom kum 28 khat in Asian minam Liu Wenjin leh Spanish minam Raphael Ramos Palik officer nihte duty laaitak New York khuapi sung ah kaplum ek in tua khit ciang amah le amah kikap lum hi. Hih mithat pa Brinsley in palik nihte athah madeuh in Palik ten kamipih avomte nih ongthah sak ahihman in Palik te kathat ding ci in online ah taangkokhia masa hi. President Obama Hawaii ah Holiday zang a apai laaitak hi a tuamun pan mah in dik asakhetlohna thu pulaakkhia pong hi.\n3/17/2015 08:01:41 pm\nEducation is more fundamental for the individuals who know its respect. They are utilizing all their energies to spread the message of education. They are doing this for the mind blowing subsequent fate of their country.


url: =Lainatna anei mipawl ~ Cing Van Kim :: ZOMI DAILY\nLainatna anei mipawl ~ Cing Van Kim\nposted on 28 June 2021 at 1:22 pm Lomkholna: Article, Cingvankim\nLainatna anei mipawl ~ Lia Cing Van Kim\n“Zato ah a lum tampi om mah taleh, ko bel cidam, Topa’n hong kem” cih teci panna te ki za ngei ciat hi. Topa’ tung lungdam kohna hi a, hoih mahmah hi.\n2020 sung mi tampi in nat le satna tuak bek thamlo, pawl khat in hong sihsan uh hi. Natna ngah lakah zong keimahmah ka kihel kha hi. (Tun bel dam kik khin ing.)\nNatna i thuak laitakin, mi khatpeuh in “Ko bel negative ung, Topa’n ong kem” ci-in teci a pangpang laitak “Ko bel na tuak mawk ung e” cih khuankhuan pen na nuam hiau lo hi. A thuak kha te in, “Ei e leh? Topa’n hong kem lo/ hong donlo maw? Siatna khatpeuh bawl hanga daan tat na maw?” cih bang danin Topa’ tungah muanmawhna (doubt) hong lut sak thei gige hi.\nTua banah natna a thuakte in mawhsakna (Victim blaming) zong tampi mah thuak kha thei uh hi. “A tua cih man hi, tua ahih loh man hi, tua ci kei leh tuadan thuak kha hetlo ding hiven” cih bang dan nangawn in a hang khatpeuh ki tang ngawh sak thei peuhmah hi. A hang kithei-in a thuak uh zong om thei mah a, “Nung ciang a vek pi’n i tel ding hi,” cih la i awih hun zong om thei hi.\nTua ahih manin Topa’ tung lungdam koh teci pang ding mah hi napi, teci panna te ah a ngai ding mipi (Audience) pen khinkhai huai masa ka sa mahmah hi. En Topa’ tung lungdam i kohna lian pen mah a dang khat adingin a lawhsapna pen mun uh na hi thei gige a, thanem sak thei zaw sop lai hi.\nA thuak te in “Manta khalgah ka nek man hiam, nahtang tolawk ka nek man hiam?” ci-in amau le amau zong kisuang (Guilty) mahmah a, lungsim liamna (Trauma) a tuah laitak a hang zonsak a, i ngawh sak teh “Liamna mun ciangkang tawh holh” bangin thuak lah thei gige uh hi. Tua bang a tuak mite itna tawh a baan (reach) le a don (care) ding pen i mawhpuak na hi thei zaw lai hi.\nTopa’ tung lungdam koh pen (a tam zaw) “Personal matter” mimal in Topa tungah private a lungdam koh ding cih ka sang a, a diakin Pasian’ hong piak thupha tawh kisai mipi mai ah teci i pan teh, khinkhai huai ka cih nopna hizaw hi.\nMore: Gal nihkawm pan tamlawhna ~ Lia Cing Van Kim\nThu a khen sak, mawh paih sak cihte sangin amau te kisapna le lawhsapna te ah a huh a panpih, tha a pia siam, “Lai natna a nei mipawl – society” i neih ding lunggulh huai mahmah hi. Lia Cing Van Kim\nPrevious: USA, Michigan pan Pa Dal Suan Thang (Khuasak) in hongnusia\nNext: Kikep siam ni ~ Lun\n29 June 2021 at 4:06 am\nTetti pan pen mi dang a ding a dik hetlo leh a khasiathuai na hi thei\nKhinkhai kul lua ei.\nNu le Pa’ thumang, a nahlawh peek ~ Tuang Za Khai


url: =Top Lodges in Tuzla in 2020 | Expedia\nTuzla Lodges Tuzla Lodges\nSearch Lodges in Tuzla\nCheck prices on Lodges in Tuzla\nTonight8 Jul - 9 JulCheck prices in Tuzla for tonight, 8 Jul - 9 Jul\nTomorrow night9 Jul - 10 JulCheck prices in Tuzla for tomorrow night, 9 Jul - 10 Jul\nThis weekend10 Jul - 12 JulCheck prices in Tuzla for this weekend, 10 Jul - 12 Jul\nNext weekend17 Jul - 19 JulCheck prices in Tuzla for next weekend, 17 Jul - 19 Jul\nFeatured Lodges in Tuzla\nOther property types in Tuzla\nThe price is Rs4,393 per nightRs4,393\n"Great hote, spacious room, friendly staff . Specially Mr. FAHD he speaks English and is very helpful The hotel is located near many markets and pharmacy"…""Great hote, spacious room, friendly staff . Specially Mr. FAHD he speaks English and is very helpful The hotel is located near many markets and pharmacy"WWW…"


url: =“Hong Pai Un, Va Bia Ni”. Agelh - Zam Khat Kham - Laibu Saal\nHome > Thuluui/Articles > “Hong Pai Un, Va Bia Ni”. Agelh - Zam Khat Kham\n“Hong Pai Un, Va Bia Ni”. Agelh - Zam Khat Kham\n“Hong Pai Un, Va Bia Ni”\n1832 kum i cih sawtpi hi ta a, AD353 i cih sawt zaw lai hi. Ahih hangin tua ma pek lai, nitak khat Judah gam Bethlehem khua ah Kumpi Zeisu naungek-a hong suah sawt zaw lai! Pasian’ Tapa takpi mihinga hong pian sawt zaw lai hi! Hi mah ta leh, a sawt lo-in Lungdawmbawl hun hong tung dinga, tuhun Christmas kidawn zia a tuamtuam a om ziazuate kawmkal ah i lungsima i ngaihsut dide dinga tha i lak ding thu pawlkhat i gen nuam hi. Mangpau/kam-in “Christmas” a kici pen ei Tedim pau-in “Lungdambawl” ci-in kua in na phuak hiam, cih ka theih loh hangin kammal kiphuakte lakah a kilawm penpen khat ahi hi. Phuak thei mahmah uh ka sa a, Mang kam/pau-a a kilawhna sangin zong kilawm zawlai ka sa hi. Leitung buppi a lungdam ni ding hi takpi hi.\nBanghang hiam cih leh, tuhun ciangin Christmas kizat zia leitung vai gawp khin ta a, America gam-a kipan leitung gam tuamtuam ah sumlei sumzuakna lam-in kizanga, mi tampite bang in Christmas i cih pen i Topa’ hong suahna a kidawn/muak ahih lam bang thei kha vet lo tangial hi. A sawt nai khol lo kum khat bang, Japan gam Tokyo khuapi ah nitumna lam gamte bangmah in Christmas pen leitung sum leh paii vai kisuah gawp (commercialized) a, van bang kikhawng peuhmah, ci hi. TV interview bawl numei khat in lampi a a tuahkhak nungak khat kiangah, “Christmas i cih a khiatna na thei hia leh?” ci-a a dot leh, “Thei sam ing e, Zeisu a sih ni hi lo ahia!” ci seisai nongzen hi. Hi phialmawk… sam kei mataw!\n1969 kum July kha ni 20 ni-in Armstrong leh Aldrin kici American astronaut nih khapi tung va tung uh hi. America leh Russia-te huih lak khenga khualzinna ah a kidem den uh hi a, tua hun masiah peuhmah Russia-te in zo zaw denkeii sawnsawn uh hi. Rocket a khah masa, rocket tung ah mi a tuangsak thei/zo masa (Colonel Yuri Gagarin) Russia-te hi uh a, 1960 kum khit deuh ciangin US President John F. Kennedy in Russsiate’ sangin a masak zawk nadingun khapi tung kah ding ngimna nei hi. Amah a nuntak nawn loh hangin khapi tung tung takpi uh a, leitung buppi kiliinglawngin lamdang kisa mahmah hi. Tua hun laitaka president sem Richard Nixon in, “Mihingte’ khe in khapi maitang a sik pen leitung tangthu ah a lamdang penpen/a thupi penpen hun ahi hi” (The planting of human feet on the moon is the greatest moment in human history) ci-in TV pan a lungdamna pulak pahlian hi.\nTua laitakin Pasian’ mizat minthang mahmah Evangelist Billy Graham in tha khat-in thukkik lian-a, “A kilawm bang zahtaakna ka piak kawmin, mihingte’ khe in khapi maitang a sik pen leitung tangthu ah a thupi penpen hi lo a, ciangtan nei lo a tawntung Pasian’ khe in Nazareth khuami Zeisu ah (tungtawnin) leitung maitang hong sikna pen leitung tangthu ah a thupipen/a lamdangpen hi zaw hi” (With all due respect, the greatest moment in human history was not when man set foot on the moon, but when the infinite and eternal God set foot on the earth in Jesus of Nazareth) ci-in na dawng lian hi. Denver Seminary a Baptist theologian minthang mahmah Bruce Demerest in a gelh, Who Is Jesus? kici laibu sung ah, “President pa bel a lawp lua gawp hi-in, Evangelist pa in bel thutak a gen/thei ahi hi” (The President indeed had the enthusiasm, but the evangelist knew the truth) ci-in na gen-a, hi mahmah hi.\nAhi zongin tuhun ciangin mi tampite in Lungdambawl i cih bang hi takpi hiam, cih zong thei nawn lo, awlmawh nawn lo-in leitung gualnopna khatpeuh bangin zang mawk uh a dah huai mahmah hi. A khiatna taktak, a laigil taktak ngaihsun kha lo-in Sia T.S. Khai’ phuah Lungdambawl la khat sunga a gen bangin “pawi bawl-in buai vingvung” lel uh hi. 1903 kum-a thupiang khat tawh kibang ka sa hi. Tamveipi tak a hanciam, a sinsin khit uh ciangin Wright Brothers a kici unaute in “flying machine” tung ah tuangin huih lakah leng thei takpi uh a, vangleng i cih hong kipatkhiatna ahi hi. Nuam lua mahmah uh a, sanggamnu uh Katherine kiang ah, “Huih lakah pi 120 a sangin leng takpi ung. Christmas lap-in inn hong ciah sawm ung” ci-in sikkhau sat lian uh hi. Katherine zong tai pah vingvengin a khua sunga newspaper (tadensa) editor pa kiangah tua sikkhau lai lakin a sanggam pasalte’ matutna thuthak (news) va ko pah hi. Tua pa in a sikkhau lai en-in, “How nice. The boys will be home for Christmas” ( Dik ei mataw! Na sanggamte Christmas lap-in inn hong ciah ding a ci ve leh!) ci ziau mawk hi. Katherine in a koh nop taktak pen a sanggamte’ “len theihna” hi zaw gige hi. Tua bang tektekin Lungdawmbawl i bawlbawl hangin a thupi taktak a laigil pen ngaihsun kha lo-in leitung gualnopna peuh a i zat den khak ding kidophuai mahmah ding hi.\nPasian in mihingte Ama’ lim leh mel sun-a a bawl lai-in mawhna nei lo-a a bawl hi a, a bawlsa na khempeuh hoih mahmah hi. A bawlpa Pasian mahmah in hoihsa mahmah-a lungkim mahmah hi. Ahih hangin langpangpa Satan in mi masa Adam leh Eve hong khema, Eve in khemna nang zo lo-in, Pasian in a nek loh ding vua a khaam singgah a nek uh ciangin mawhna hong lut a, mihing tate mawhnei kisuak ta hi. Pasian tawh kikhen-in Pasian a zong mi, a dik mi khat zong ki-om lo hi (Rom. 3:10-18, 23). Mawhna thaman sihna tawh i kipelh theih nading lampi om mahmah lo hi. I Topa Zeisu in ei mawhnei mite honkhia dingin leitung ah mihingin hong piang lo-in, i mawhnate hong puakkhiatsak nadingin singlamteh tung ah sihna hong thuak lo zenzen hi henla, i mawhna hong kimaisaka midik i suah nadingin sihna pan tho kik lo zenzen hi leh, tawntung sihna ahi meiliipi ah a tawntung i mawhna thaman a thuak dingte i hihi.\nChristmas picture (lim kisuai) khempeuh lakah a minthang penpen bang hi-in koi ah om-in na um hiam? Sistine Madonna kici lim hi a, Italy gam-mi Raphael in a sih madeuh (1513-1514 kiim) a a suaih ahi hi. Germany gam ah om hi. 1754 kum-a kipanin Germany gam Dresden khua a Art Museum ah a kikoih den hi napi-in Leitung Galpi Nihna sungin Germany gam bomb a kikhiatna ah a siat khak ding a kipatauhna tawh Saxon Switzerland a leihawm sung (tunnel) khat ah kikoih a Russia galkap Red Armyte tua mun a tun uh ciangin la-in Russia gam Moscow ah ciahpih uh hi. Pushkin Museum ah koih uh a, tua lai a art official Mikhail Khrapchenko bangin bel tua hun-a kipan Sistine Madonna kikoihna Pushkin Museum pen leitung museum thupi penpente khat hi ta hi, ci tangial hi. Ahi zongin Soviet Russia kumpipa Joseph Stalin a sih khit 1955 kum ciangin Germany gam ah kipuak kika, “Soviet leh Germany gammite ki-itna a kip semsem nading deihna hi” ci liang uh hi. Tu laitakin bel Germany gam Gemäldegalerie Alte Meister ah kikoih hi\nGalpi khit, tua lim minthang a man sung (Russia-te in a guk hun sung) in leitung buppi ah lungkim lohna kilak kawikawi hi. Pastor khat in a gen thu khat thupi ka sa hi: “Dresden khua museum pan in Sistine Madonna kigu cih ka za hi. Leitung gal in na tampi susia a, thu ummite’ adingin supna tampi piangsak hi. Ahi zongin gutate in lim kisuaite gu a, biakinn sunga van manphate a lakna uh sangin Honpa Zeisu a ki-up nawn loh nadinga mite’ lungsim pan-a “upna” hong gukkhiatsak gutate lauhuai zaw hi” ci hi. Hi takpi hi. Hong suak naungek Honpa Zeisu in ka mawhna panin hong honkhia takpi a, singlamteh tung ah ka mawhna thaman sihna hong thuaksak manin amah ka upna tawh nuntak tawntungna ka ngah hi, ci-a teci a pang thei sensen ding kuateng i om hiam? I khamuanna leh i lam-etna bang ahi hiam? “Keimah in Lampi, Thuman Thutak, leh Nuntakna ka hi hi; kei hong suang/kei tungtawn lo-in kuamah ka Pa’ kiang tung lo/ding hi” a ci i Honpa Zeisu longal i muan ding om lo hi.\nLuke 1:67-79 ah John’ pa Zecharias in Pasian na phat leuleu hi.\nLuke 2:13-14 ah mihingte bek hi lo-in vantung mite nangawn in i Topa’ hong suahna hangin Pasian na phat uh hi.\nLuke 2:20 ah tuucingte in naungek Zeisu a muh khit uh ciangin Pasian’ min thangsakin Pasian na phat uh hi.\n“Va bia ni, hong pai ta un,\nNangmah, a nungta Pasian hong thei nai lo mite in hong theih nadingin na vangliatna tawh na hong sem lai in. Ko na tanote hong zang lai in. Topa Zeisu’ min tawh thu ngen-in kong bia uh hi, a nungta tawntung Topa Pasian aw. Amen!\n(December, 2012 UPNA LAIGIL adinga ka gelh hi. ZKK)\nItem Reviewed: “Hong Pai Un, Va Bia Ni”. Agelh - Zam Khat Kham Description: Rating: 5 Reviewed By: Cinpu Zomi


url: =Pasian lunggulhna ~ Dr. Ngul Khan Pau :: ZOMI DAILY\nposted on 10 February 2020 at 8:21 pm Lomkholna: Article, Biakna, Ngulkhanpau\n(Late 42:1-11) Topa Pasian in i omna tekah hong kemin tuni-in cidam takin i kimuh theih manin ka lungdam hi. Kong pai nop uh kum li bang pha khinin vai tuamtuam hangin kong pai thei kei uh a, tutungin ka zi Lucy Engjadim tawh kong pai thei uh a, kong paikhop masakna uh ahih hangin inn tung bangin ka kingaihsun uh a, nuam kasa mahmah uh hi.\nKei pen Mizoram piangin Manipur gamah ka khangkhia hi. Tulaitakin India nisuahna saklam Tuiphum Tapidawte kipawlna phualpi Council of Baptist Churches in North East India ah March 1, 1999 ni a kipanin General Secretary ka sem a, (1996-98 sung Associate G.S. sem) minam dangte laka na kisem ahih manin pau nam 53 bang a zang minamte hi. Thungetna tawh nong phawk ding uh ka deihna hi. Thungetna pen kisam mahmah hi’ing cih zong nong theihpih ding uh lunggulh ing.\nTunitak in Late 42 sung kikumin tha lakhawm leng ut ing. Hih Late Lai Siangtho pen Lai Siangtho siamte’n a gen uh ciangin Late 1-41 dong lomkhat hi a, tua bup i deihna pen Late khatna sungah kicing hi, ci uh hi. Tawm ensuk lehang, Minuamsa i cihin cih tawh kipan a, tua pahphot pen “mi nuamsa” cih ziau bek hi loin ‘Mi nuamsa mahmah’ cih nopna hi. Migilote kiangah a pai lo mi, mi mawhte lampi ah a ding lo mi, mi a thusim lote phual ah a tu lo mi, ci-in nam thum na pha hi. Gitlohna sungah thakhat in kitupah loin kipai in, dinsa in ki-en a, sep i sawm leh kitusuk hi. Hih in kiamsukna lim ahi hi.\nAbanah sun le zan Ama thu a ngaihsun mi ahi hi. Sanggam, zanin na ihmut theih loh ciang bang teng na ngaihsun hiam? Kei ka ihmut theih loh ciangin Pasian in Ama thu ka lungngaih theih nadingin hun hong pia , cih ka phawk hi. Mipilte’n “Na ihmut theih loh ciangin tuu honte simsim kenla tuucingpa tawh kiho in, “ cih paunak nei uh a, hoih kasa mahmah hi. Na ihmut theih loh ciangin Topa’n gen nop hong nei hi thei a, Topa’ thu nang tungah hong tung ding zong hi thei ahih manin daitakin ngak in. Late 42 sunga thute tungtawnin a nuaia bangin thu thum kikum leng cih ka ngaihsun hi.\nPASIAN LUNGGULH-DANGTAKNA (PANTING) Late 42 sungah David in “ka kha, ka ann, ka thungetna, ka nuntakna, ka guh le tang, ka suangpi” cih bangin “KA” vive 10 vei na zang hi. David in Pasian pen aituam neihna (personal pronounce) hong lak hi. David bangin Pasian pen ka aituam Pasian hi, na ci thei diam? Pasian pen PA dingin picing na sa hiam? Zanni a lamdang i sak sangin tuni’n lamdangzaw lai hi. Pasian in a lamdanna hong sintosak hi. No zong biakinn thak vai dingah Pasian hoihna le a lamdanzia na sin laitak uh hi.\nTukum May kha sungin London khuaipi pan kigamla lo Swanick khua ah leitungbup Tuiphum makaipite’ khawmpi ah Asia gam bup ai dingin kei zong hong sam uh a, ka va kah hi. Kong ciah ciangin Africa gama ka lawmten hong samin va phak dingin ka geel hi. Africa pai peuh mah kidalna zatui kisut kul a, tua zatui kisut man pen pound 40 ($85) bei ding ci uh hi. Tua pound 40 nei lo ka hih manin “Topa, pai dingin nong deih leh pound 40 hong pia in, nong piak kei leh ka pai kei ding hi,” ci-in Pasian kiangah thu ka ngen hi. Nipi ni biakinn ah hunzang, bangmah om nai lo, Monday ni zingsang nai 10 a zatui kisut ding pen, Monday zingsang niangtui dawn ciang dong bangmah om nai lo hi.\n“Topa sum nong piak kei leh pai lo ding ka hi maw!”ci-in sikkhau ka nawhsat mahmah hi. Niangtui dawn khit ciangin ka zinnu in Pawlpi sunga meigong nupi khat in siapa hih lai-ip na pia inla, ka min zong na gen ken, hong ci hi, ci-in lai-ip hong pia a, ka et leh pound 40 linlian na om hi. Topa lamdang hi, hoih lua hi. London khuapi sung mihau hizah lakah meigong khat Pasian in a zat sese! Elijah adingin Pasian in meigong nupi a teel khawng zong ka phawkto hi. Ahoih Pasian, a lamdang Pasian nei napi hangin i Pasian luvaihna khop dingin thungen nai lo hi hang. I Pasian lunggulh zo lo dangtak zo lo hi hang.\nTukum American Baptist Mission Conference, ah kei Nipi ni zing thugen nading hunpi hong pia uh a, ka sang ngampah kei hi. Amau ko American Khristiante nuntakzia le dinmun thei pen ding na hih ciangin ka thanemna uh hong gen in hong ci uh hi. Hong cih teitei uh ciangin, ken zong “Americate aw pil mah uteh, hau mah uteh, leitungbup palik kisa na hi uh hiam, tua gamte na tua cih kei uh hong kap ding hong do ding na cih kawikawi uh,” ka ci hi. “Mihing thuneihna (human right) limgen mahmah napi ucin bang hangin nau suksiat gen ngei lo na hi uh hiam? Sum le pai zonna dingin annek tuamtuam (breakfast, lunch, dinner) na limbawl mahmah uh a, pawibawlna na hat mahmah uh hi. Bang hangin anntang thunget sawm lo na hi uh hiam?” ka ci gawp hi.\nSakhi in luitui luang a lunggulh bangin i Pasian i lunggulh ding, i Pasian i dangtak ding kisam hi. Palestinete’n ui tawh sabengin uite’n sakhi a delh ciangin sakhi adingin lui khat om henla tua kantan leng ui in ka gimnam za nawn loin tua pan ka suakta thei ding hi ci-in luitui lunggulh mahmah uh hi. Jacoh in vantungmi tawh a kibuan lai-in thupha nong piak kei leh hong khah kei ning a cih bangin Topa, nang kong muh kei leh si ning cih zah khopin Pasian i lunggulh ding kisam hi.\nAmericate’n bang dingin Irag gam kap uh hiam? Ahang tampi omkha ding hi. Euphrates le Tigris guntuite a deihna uh hi, a ci zong om hi. Hih gunpi pan tuite a tua gamte-ah zuak leh summuhna hauna hi ding hi. Leitung nisuahna laizang (Middle East) gamten namgim, datsi, diesel hau mahmah uh a, ahi zongin tui pen haksa mahmah hi. Asawt loin Middle East gamte’n a tuidawn ding uh tawh hong buai ding uh hi. Datsi, diesel bang zahin hau hiam cih leh motor tawh zum a kah uh ciangin a set sumit loin air-condition hong suak uh hi. E’n pen lamkabom ah meisan ngak ciangin zong kisumit lai ci leng maw! Bangbang dinmun ah i om zongin Topa bek mah lunggulh ni.\nTOPA MAIAH KISUNKHIATNA (POURING) Hih Late sungah David in a heh a dahnate zong gelhin a galte a phuisamna a hamsiatna khawng zong na om hi. Khami mahmah dinga i ngaihsut David in bang hangin hi bangin gelh ahi tam? David in Topa tungah a lungdamnate banah a hehna a dahna le a galte a muhdahna khempeuh Topa tungah ko hi. David pen Topa’n na theisiam mahmah hi. Ei pawl in Topa tungah ko loin i muhdahte tungah va genphei i hih ciangin a buaizel i hi uh hi.\nDavid bangin Topa tungah a kosiam dingin Topan thupha hong pia ta hen. Pasian in ka lungtuak David a cih ciangin David pen a hoih tawntung hi loin ahihna bangbangin Topa maiah a kisunkhiat man ahi hi. Tua ahih manin Pasian in David nuntakna ah puah ding a kisap hunin puahin, tai ding thuhilh ding a kisap ciangin tai-in thuhilh a, thanem ciangin a thakhauhsak hi.\nDavid in Pasian tungah sunkhiat nam thum nei hi. Khatna, Akhitui Sun le zan ka khitui annin ka nei hi (42:3). Kam tawh a kigen theih nawn loh ciangin khitui luang hi. I theih ngei loh khat a khitui a luan leh nasa hi, khasia hi, cih kithei veve hi. Mipil khat in “Khitui in pau nei a, a khiatna sin kul lo hi” ci hi. David in sun le zanin Topa maiah a lungsim khempeuh sungkhia hi. Nihna, Ahaksatnate Ka haksatna tuihual bang hi (42:7). Mite’n haksatna a tuak ciang la phuakin e’n tua late sa-in nuam i sa mahmah uh hi. La tawh i haksate gen ngei lo i hih ciangin e’n haksatna tuak lo tawh i kibang hi.\nKei bang tan 5 ka sin kumin ka nu’n hong nusia, nute kingai mahmah hi. Sawltak Paul leh Silaste’n zankim laitak a lasak uh a nuam diam? Haksatna tuihual i cih in kiam hun le khan hun nei a, hun khat ciangin paikhia-in nopna ni hong taang kik hi. Thumna, Lametna nei Pasian ah lametna nei in (42:11). David pen amah le amah kihansuahin tha kipia hi. Bangbang ahi zongin ka Pasian ka phat veve ding hi, ci-in a buaina a mangbatna khempeuh phatna tawh na khup hi.\nPASIAN PHATNA LE PAHTAWINA (PRAISING) Piangthak putek khat in “Praise the Lord” ci ngitngetin a veng a pamte’n ning, cimtak mahmah uh hi. Ni khat sing tungah singgah lo dingin a kah leh kia hi. A vengte’n tu’n pawh Praise the Lord nawn kenteh maw, ci-in va en uh hi. Na thallupin nak thei lo ahih manin phongto-in a sin kheuhkheuh uh leh hong nak thei a, Praise the Lord mah hong ci veve hi. A vengte’n “Singtung pan kia a Praise the Lord na cih teitei” a cih uh leh ka lutang a kitap loh man, ka guh ka tang a kitan loh man ci-in lungdamna a gen ding hau mahmah hi. Ute naute lungdamkoh ding sawm leng gen ding tam mahmah a, phun nading zong leng dawimangpa’n hong huh pahin i gen ding tam mahmah hi.\nPasian bek i muan ding dawimangpa patau ahih manin Pasian tungah hong khasiasak thei hi. E’n a nungta Pasian bia ci-in hi bang teng tuak, a nungta Pasian bia lote’n lah nuamsa mahmah cih khawng tawh hong phunsak thei hi. Ute naute, bangbang i tuak zongin Pasian phatna pahtawina tawh thuak ding hi hang. Tua pen Jesu dan (Jesus Style) hi a, tua in gualzawhna ahi hi. Topa Jesu gualzawhna zong, “Na en vo, vantung mite hong sam ning ei,” cih lam hi lo hi. Guallehna tawh gualzawhna ahi hi. Hong koko hong bawlsiate thukkik lo a thu i ngetsakna in Jesu dan hi a, gualzawhna ahi hi.\nMite’n hong gensiat ciangin heh kei in. Ngaihsutna nam thum om thei hi. Khatna, A khuamuhna a toiluat man hi. Thai, Japan, Singapore le Americante hauhna le pilna khawng thei leh nangma thu zenzen gen loin a dang a gen nop tam mahmah ding hi. Nihna, Hong gensiatna ahi mah ahih leh, “Hi mah ei Topa khial ing ei, hong kipuahpha ning ei,” ci-in thungenin ki-ap pah in. Thumna, Hong gensiatna ahi lopi ahih leh, “Ama gen bang hi lo ka hih manin ci-in Topa’ tungah lungdam ko in.”\nPasian nasem minthang D.L. Moody a sih kuanin mi va pai-in, “Moody aw, na hun nai mahmah ta ahih manin gennop na nei hiam?” a cih uh leh “Tuni pen khamlukhu ka khuk ni hi, ka lunggulh tawntung Pasian kiang ka tun ni ding hi. Pasian in hong sam hi, ka pai ta ding hi,” a cih zawh sawt loin si hi. Pasian phatna tawh gualzo hi. Tua ahih manin i nisim nuntakna ah i Pasian mah lunggulhin dangtak ni. I dah i kahnate Topa maiah sungkhia-in, Topa phat in pahtawi ni. Amah a phattak Pasian ahi hi. Amen. Rev. Dr. Ngul Khan Pau (Full Gospel Assembly, Yangon “Zohun” ah November 16, 2003 hunzatna a tomkim a kila hi)\nPrevious: Innkuan sung nopnading thu (6) te\nNext: US kumpi in Immigrant Visa akhaktan tawh kisai theihhuai pawlkhat


url: =Zogam Politics - 2014 Census\nScientist minthang Einstein te khawng bang ama gamah om ngamlo hilai hi ven maw, i za ngei hia. Aih hang tuni dong thupi kisa mahmah lai sam ai ve. Kawlgam a omte thupi hileng leitungah a zawngpen gam hisamlo ding hang a ci zel hi. Tua teh gamvai minam vai ngaihsut-a neilo in, mi in a kaang khat vom ci leh vom ci, a san khat kaang ci leh kaang ci pawl zong ki om thei tham hi ei. Gamvai minam vai hanga mat leh hen thahlup kaplup ding liangsang, ama nuntakna hutna dinga gamdang tung Kawlgam Zomi sungpan khat leh nih om veve sam hi ei. Tuate mipi in i theihloh hang galkap kumpi thukante, palik thukante pawlin tel lai mahmah dinguh hi ei. Hite pawl tam genleng hong hoih ken teh.\nTheihhuai kasak khat ah, tulai nitumna lam Europe gama gamkhangto minthangte bang enleng, a pianna gam pan gamvai minam vai tawh galtai-in nuntak haksatna tuamtuam hangtawh gamdang a tun uh teh, a tunna gampan a ngahuh pilna siamna teng tawh a gamuh a puah kik dan vive hi aa, tu dong maha gamdanga omsuak zong tam mahmah lai hi. A gam uh tawh ki nakzop mahmah tek uh hi ei. College-a ka sangsia seppih pawlkhatte bang ommuan-a amau tangthu uh hong ki gen teh tuadan na tam mahmah lai hi ven.\nGamsung i om leh zong Pu Cin Sian Thang cihte pawl dan-a gamvai minam vai tawh galkap kumpite in thumaanlo taka gam a ukna, gam leh mipi a ding a hoihlohna te pulaak khia genkhia ngam-a nasem tangtang khawng hi leng bel thupi veve mah ei. Kawlgam galkap kumpi nuai-a kumpi nasem thumang mahmah pongmawkte pawl ciang khawng ihih leh bel thupi masa tangtang tuanlo ding a ci hi ingh.\nBangbang hi leh vok pen vok hi. Ui pen ui hi-a, ak pen ak mah hi. Ui khat vok lakah om in vok tawh sun leh zan lumkhawm in an a nekhawm tui a dawnkhawm hangun Ui-Vok suak ngeilo ding hi. Hite pen hihna taktak i cihte hi. Pasal khat numei tawh a omkhawm hangin numei hilo aa, numei khat pasal tawh a kikhawlh hangin pasal hilo hi. Tua mah bangin numei-pa/pasal nu suak theilo hi. Mi-in tuabangin a cih hangin, ama hihna ama numei van/pasal van kikhel lo hi. Amah leh amah ahihlohna hong ki gen leh, thumaan gen mi kici lo dinga, mi banglo kici lel ding hi. Zomi khat pen Zomi hi aa, Kawlte khat pen Kawl hi. Chin khat zong Chin hi lel aa, Zomi khat Zomi hi lel hi. Zomi khat Chinte lakah omin amau tawh kikhawl-in a teenkhop hangun Zomi-Chin/Chin-Zomi hilo hi. Numei leh pasal kiteengin ta aneih leh bel a tate kahbia kici Zomi-Chin/Chin-Zomi omthei kha mah ding hi. Kibang i ci zongin hihna taktak tawh i gen/i ki pulaak nop leh kibang theilo hi.\nTulaitak pen ihihna bangtak kipulaak theih ding hun, ihihna bangtaka i kiciapteh i kipholaak theih hun hi ci-a, kumtampi i ki ip teitaina teng a kisuahkhia tek hi. Kop leh kai thuah pen ei leh ei zong kitel hak a kici hi. Zomi kici sitset tek ni ei nguai. Thu kawikaihkaih lo-in Zosuan Zotate in tutung ihihna Zomi tawh kipulaak ciat leng gam leh minam a ding i sepkhop theihna i pankhop theihna i Zomite taangthu hong suak ding hi ei. Gampua a om Zomi ten zong nakpi takin thungetna tawh hong panpih ung ei.\nPasian Gam leh minam a ding thungetna tawh,


url: =ZAM Makaipi, Thuvanpi leh Malaysia aa om Zomi khempeuh,\nAmasa pen in tukum Kawlgambup census, mi kisimna ah GZA in tang aa tuan aa Zomi aa kilote Zomi kicih ding lamlahna ong neihman in minam bup in lungdamna i ko nuamhi.\nMalaysia pan aa sum khak nading muanna tawh nong seh man un zong angtang mahmah kahihna mimal lungdamna zong kong pulak nuamhi.\nSum Thein 20 pen khaak nih suah aa nong khaak uh ahihman in sum zatna ah zong khennih kisuah in kong pulak dinghi.\nSingapore pan aa ong pai Dr. Hau Za Cin ii Kawlgam sung vanleng sap\nYgn - Kale - Ygn US$ 310 x Ks.900 (sum khekna) = Ks. 279000/00\nVinyl leh Sticker bawlna aa sum kisamlai(ZYA-Kawlpi)= Ks. 60000/00\nSia Enno, Sia Mung leh U Khin Yee thugenna disc 200= Ks.100000/00\nSum piakkhiat gawm.........................................................= Ks.519000.00 (Hihteng pen kei khuttung pan aa piakkhiat ahihi)\nWard 59 pan aa hausa upate annekpihna(Khauhsuai thoh150xKs1500)=Ks. 225,000.00\nSuangzang-Heilei-Suangphei-Pakzang paina mawtaw sap.....................= Ks. 120,000.00\nMuizawl paina mawtaw sap..........................................................................= Ks. 60,000.00\nTungzang paina mawtaw sap.......................................................................=Ks. 70,000.00 (Ks.10000 for cancellation)\nGamngai paina mawtaw sap.......................................................................= Ks. 60,000.00\nKhualzinna mawtaw sapna kigawm............................................................= Ks. 310,000.00\nSticker thak bawlna (Tdm ah)......Ks. 120,000.00\nLungdam koh ding tampi omhi.\nMawtaw pen Pa Nangno (Pu Kim Khai tapa) aa kizang hi aa mi dangte laakzah ong lakloh ban ah amahmah ong makai, ong hawlpah ahihi.\nGZA Census Tedim Committee pan Rev. Thang Van Lian in hunbit ong makaih ahihman in kipanglum tuam mahmahhi.


url: =France gamah Indian Filmstar numei khat kisuam sawm ~ Thang Khan Lian :: ZOMI DAILY\nposted on 18 November 2016 at 7:29 pm Lomkholna: India, News, Thangkhanlian, World\nNov. 18, 2016: Kum 40 mi Bollywood actor Mallika Sherawat kici Paris khuapi upmarket kiim-ah mai tuam pasal thum in suam sawm in a mai tupsak in, teargas tawh kap uh a, a hanbag laksak loin tai uh hi. Mallika’ lawm pa’n emergency services sam hi.\nMalikka in policete kiangah Paris khuapi-a a tunna uh 16th arrondissement ah Nov. 11 in hong kisuam hi ci-in hek hi. Nung diakin zong Paris khuapi ah US TV star Kim Kardarshian kisuam a, a suai (jewellery) $10 million val man kiguksak hi.\nPolice ten Malikka kisuamna vai-ah a suam ten a van guksak loin a taina thu lamdang sa mahmah uh a, ahih hangin criminal investigation bawl uh a, a neihsa suam sawm mah uh hiam cih kanna nei uh hi ci-in media reports ten suaksak hi. (Ken bel racist attack hi zaw dingin um pong ing)\nRelated: Singapore Bugis Junction ii Escalator tungah pasalkhat akhe awk\nMalikka Sherawat’ min taktak pen Reema Lambha hi a, kuamah in a piah ngam mel loh, khat veivei a val lua dek pian sex scene a piah ngam manin 2004 panin Indian film industry ah hong minthang mahmah hi. Emraan Hashmi tawh Murder (2004) leh Jackie Chan tawh The Myth (2005) film a bawlna hangin a min hong thang diak hi.\nPrevious: Zomi Phungvuh Mapanna Phawkpak (Tomno) ~ Pu Zokhai\nNext: Buddhist siampu Wiratha in Trump tawh kibang hi’ng ci ~ Thang Khan Lian


url: =Homecell Combine Service antan thunget tukal omlo ding – FGA Tulsa\nTuni Feb 27,2015 nitak khakhat a,khatvei ta ineih ahi Homecell Combine Service pen Tulsa khua hun hoihloh manin ki cancell phot hi.Zing teh Feb 28,2015 nizong Snow kia lai dingban ah lampi te nalin lauhuai mahmah ahih manin,zing teh zong antan thunget biakinn ah ki neilo ding a,ahi zong in i inntek pan in Topa manpha zongin thu ngentek dingin ki hanthawn hang.Khangno hunzong khuahun tawhki zui-in ahunlap in khangno makai te in ongzasak ding uhhi.Nipini zong aki khelkei leh Ice tawh ki thuah dingdan hi-in thusia liang a omkei leh tu cianciang kikhop dingmah hi lai a,azenzen in deihloh pen khuahun onghuaisia zaw ahih leh ahun lapin website tung leh Facebook tungah ong ki zasak kik ding hi.\nKhuahun hoih lohna hangin i vahsuk i vah toh na,nasep pai, ciah leh kuan ah akuamatek i mawtaw hawlte ki dawmin,cidam ludam in isepna i bawlna te gual zo ding leh innlum lolum te cidamtak a tungkik tek dingin Topa’n mimal kim ongkem ciat ta hen.Amen.\n← Mission Conference ki bawl ding\nDo not Believe I (Na umkha ken) →


url: =Papashangpughang | Page 3 | Radio Veritas Asia\nM'hni nak ah mong.\nM'hni nak on be ciah ghün om nak cuh Bawi on a täng ah mi ät nak tu vai ah na pong htei hlak gui ciah kyak ci.\nSuh-shan nak ah mong Papashangpughang no a na m'thein gui ah mong.\nSuh-shan k'tai-güi nak no mi ghün om nak ah mi ghün khaw cuh ng'shung-hei khai ah lam na m'shüm gui ciah kyak ci ciah Papashangpughang no na m'thei m'cä gui ciah kyak ci.\nM'hni nak no m'lung k'uih gui dim-gei hlak ci.\nM'hni nak no wah m'lung k'uih gui cuh m'dim gei hlak hing ciah kyak ci ciah Papashangpughang no na m'thei m'cä gui ci. Austria hguin-khaw ung (Monday) hngüp, mü ah k'chang k'phli ngoin neh k'chang 15 ah tah da tu ba ci cuh a mi k'phlem...\nK'chü-m'gein nak lah hip-hmawi nak on ghün-om vai ah mong.\nK'chü-m'gein nak lah hip-hmawi nak on ghüng om neh k'tha mah vai ah mong Papashangpughang no na m'thein m'cä gui ci. Bä ca k'chang gui cuh Christian gui ah ng'ngaih-u nak ah mong cuh m'dang ci gui ah kyak ci ciah pyein ci.\nK'khanpughi lah paw k'chang m'hni vai ah mong.\nK'khangpughi m' hni nak lah paw k'chang gui m'hni nak cuh mik mi Christians gui ah mi ghün-om nak ah a k'tung pi ah mi ng'yung nak ah kyak ci ciah Papashangpughang no na m'thei m'cä gui ci.\nK'chang gui a van on ng'gei neh dim-kyäp heih a i la hok-cha ah ghün om vai ah mong Papashangpughang no a na m'thein m'cä gui ah mong.\nSuh-shan k'tai-güi vai ah mong Papashangpughang no a pyein.\nMik mi Christians gui cuh k'chü a mi m'thei pyein thei ciah (parrots) k'kyi gui vai hlü ah kä kya en hleih a k'cang ah m'lung k'kyong ah ka no mi k'tai-güi vai hlü ci ciah Papashangpyghang no pyein ci.\nMi om nak ah khawm'dek a dim-kyäp vai ah mong.\nOctober k'cha (20) hngüp ung Italy ghuin-khaw, Rome mang-go ung phä-na Christians Pa-hta ng'bum gui ung ka a ng'vai hta gui cuh ng'bum u neh khaw-m'dek pum ung Dim-kyäp nak a om vai ah pyein k'hlak ci gui ah kyak ci.\nGo-pyam ci gui m'htei vai ah mong.\nGo-pyam ci gui m'htei gui cuh m'hni nak ah mong cuh a I ah hlo ang ci cuh ng'thei-ng'thang nak ah kyak ci ciah Papashangpughang no na m'thei m'cä gui ci.\nNu Maria no na k'bawp gui neh na gung-tot gui ci.\nNu Maria no mik mi gui na ät hlak gui neh na k'boop gui neh na gung-tot gui ci ciah Papashangpughang no na m'thein gui ci. A hmä-ät gawi...


url: =KUM THAK – NGAIHSUTNA THAK : T Sawm Lian – FGA Tulsa\nKUM THAK – NGAIHSUTNA THAK : T Sawm Lian\nKum thak hong tun simin, mi ngeinate in tup le ngim, kumlui sang-a a hoihzaw ding alamet kalsuanzia leh ngaihsutna thak kibawl zel hi. Tua pen mi ngeina, mibang i hihna, lehmihingte tungnunna khat ahi hi. Cihnopna-ah, mi bang lian lo, gamsa, leh vasate in tua bangngaihsutna nei lo uh hi. Tua ahih manin kum thak ahih tawh kitonin i theihsasa ahi phial zong,ngaihsutna leh kalsuanzia thak, a hoih lama i nuntakna hong makaih thei ding a lamet pawlkhattungtawnin tha lakhawm leng i ci hi.\n1. Ngaihsutna dik – Texas a unau nih tangthu ka lungsimah mangmawh hi. A pa pen zulungvei (alcoholic) innsuang a buaina bawlden ahi. A ta upazaw amah bang hi a, a neuzaw ahih leh a sepna lamah mi lawhcing leh mite zahtak khat ahi hi. Tuaci bang nuntakzia a neihna uh a dot uh ciangin, a uzaw in, “Ka pa’ nuntakzia en un, ama makaihna nuaiah bangci mi hoih leh picing suak thei ding ka hiam? Hih ka dinmun pen ka dinmun ding mah hi” ci hi. A nauzaw in ahih leh, “Ka pa in haksatna leh buaina tampi bawl a, amah bang anuntak sawm lo ka hih manin hanciamin hici bang dinmun tung ka hi” ci hi. A pa uh kibang, a muhdan leh a muhzia uh (mi ettehhuai lo ahihna) zong kibang, ahi zongin muhdan kibangpana amau lamah na a sepdan kibang lo ahih manin, khat ading a hoih theihlohna pen khat adinga thakhauhna leh hanciamna a tun, amah a lawhcingsak suak hi. I sep i bawl, ikalsuanna, i nisim nuntakna, leh i Khristian nuntakna-ah, ngaihsutna dik i neih leh a hoihlopen nangawn zong tha hong pia na manpha suak thei hi.\n2. Ki-ukzawhna – Mi tampi, mi gam mi leiah, a nuamsa lo pipi mah, lungzuang leh gim letawlin, na sem, sangkah-siamsinna, nekzonna ci tuamtuam kinei hi. I kholhpihte pen mi namdang leh hong it law lo bang zong hi mai thei. Mite etteh leh mite thupingaihsut dingkhopin i nungta thei kei zongin, ki-ukzawhna (self-discipline) nei a, kampau, gamtat pilvan ding, mite niam-et leh minam a minsiasak i hih ding kidophuai hi. Mi hau, mi lian leh ut bangbang, hoih a sakdan bekbek a om minam khangtosate laka gina meel lo khangnopawlkhat ii kizepdan, nopsakna a zondan uh, a kampau leh a kalsuanzia uh mu a, amau bang a om sawmna, ngeina/paizia kician nei lo a gamdang, mundang, minamdangte laka omna-inhaksatna tampi hong tun thei hi. Sam lang thelthal, san thelthal, nin mahmah, hik bang omphial inteh, cihnophuai phial, nik le puan bang a ngeina lo lua, siing lua, lian lua, neu lua cih bang… Nek le dawn lamah zong uang lua lo dingin ki-ukzawhna kisam… I Khristian nuntakna-ah zong ki-ukzawhna pen Kha gahte laka khat hi a, gahkhiat pen i sawm, i kisin ding ahi hi. Lai Siangtho a kimu Joseph leh Daniel nuntakna panin sin ding thupi mahmahom dingin ka ngaihsun hi.\n3. Service thupisak leng – Sepna-bawlna tuamtuam nei a tu-a i munah om i hi hi.Pawlkhatte kumpi nasem, pawlkhat company ah, pawlpi leh kipawlna tuamtuam nuaiah nasem kihi kha ding hi. Tua i sepna munah i om theihna ding ngaihsun ciat lehang, midangte ading a na hoih sem ding leh ‘kisapna’ a omna hang tua dinmunah om/sem thei i hi hi. Tua ahih manin, i nasepna-ah sum le pai lama eima meetna (benefits) bek sang a nasep (service),tua muna i om theihna hang i thupingaihsut kei leh, tua i nasepna-ah lawhcinna leh nasepna tungtawn a lungdamna kingah lo mai thei hi. I gam i nam sungah, a sepna lam sangin a meetna lam kilim ngaihsut lua ahih manin, lampi sia mahmah den, mi genthei panpihna ding a sum tampipi hong lut, tuate a semte in service hoih sang a amau mimal meetna a limzat luaahih manin i gam a khantoh ding bangin khangto thei lo hi kha ding hi. Diktatna tawh i sepna-ah, a sum lama meetna bekbek sangin mite ading a na hoih sepna mahmah thupisak masa leng khantohna om thei pan ding hi. Veng sung makai ding a kiteel/kisehna, MLA, MP, Pastor, Evangelist, leh pawl tuamtuam a makai hihna-ah, tua makai sepna tungtawna mimal hamphatna sangin, tua munah sepding om a hong kiteel/kikoih ahihna thupingaihsut a sem makai, zum nasem, company a nasem, zato inn a nasem etc. hih ding thupi hi.\n4. A ziak/hang om a kiom – I gensa mah bangin, tu-a i omna numah a ziak/a hang (purpose)om a ki-om ahi. Nek le tak zon baihzawk ding lametna, kumpi nasepna hang, siamsinna, etc.hangin tua i omna i khua leh khua lo, mun gamlapi ah zong kiom kha ding hi. Zogam sung leha pua lam, tuipi gal nangawnah pai a, mi gam mi leiah nasem a, haksatna tampi om mah lehtua muna i omna ‘a hang’ om teitei ding hi. I omna hang ngaihsun lo leh phawk lo a nuntak baihlam mahmah. En nuam sa lel a, omna munah sum tawmkhat muh ciang inn lamatehaksatna bang phawk kha nawn lo, nuam sa gawp khawng i hi kha hiam? Sum tampi bei asimsin ding a khuapi tuamtuam a pai, i paina hang phawk kha nawn lo a khuapi a vakthap,innkuan nuntak-khausak baihzawk ding lametna tawh sumbawl a, khuapi-ah numei peuhtawh kimawl a hun beisak, ect. Tu-a na omna munah bang hangin om na hiam, na omma-in ahang kician tak omin tua munah om ding hanciam kha ding hi teh, tua pen kum thak ahihtawh kitonin ngaihsun pha-in, tua tu-a na omna hang pen lawhcinsak sawm in.\n5. Nang pen nangmah na hi – Khatveivei mite thugen leh ngaihzutna peuh kibuaipih luaahih manin i nasepna leh i nisim kalsuanna kibah thei hi. Mite hong gendan, mite hongtheihdan, mite hong muhdan leh mite hong ngaihsutzia peuh tawh kibuai-in na hoih sem zolo leh a hoih lamen zo lo ding bang a ei le ei kingaihsut siatna om thei hi. Mite pawlkhat,gensiat, langbawl leh i thanem ciang a hong huh a, tha hong pia ding a i ngaihsutte khawngpeuh, i hatlohna leh thanemna hang a kipak a, lungdam mahmah zong om thei mawk hi. Tuaahih manin mite tungah kinga masa loin, Pasian lungkimna, mite ading a manpha ngaihsutding ahi hi. Mite muh leh theih ding-a a hoih gamtatna leh kalsuanna pen kisam mahmahahih hangin, tua kalsuanna hangin mi khempeuh lungkim lo ding a, pawlkhat hehna a tunpeuh hi zawsop kha ding ahih manin, hoih leh pha na sak, mite ading a phattuam, leh Pasianthu tawh kituak ahih naak leh tua lamah kalsuan in. Israel galkap khempeuh leh a sanggamtenangawnin a muanloh, ciahkik ding a sawl uh David pen mi thugen leh ngaihsutna hanginlungkia hi leh kua in Goliath that ding hiam? Gensiatna leh ngaihsutna hoih lo hangin Moseslungkia hi leh Izipt saltanna panin Isarelte cikciang suakta ding hiam? Nang pen nangmah nahi hi.\n6. Missionary i hi uh – Joel Osteen in, “Khristian khempeuh missionary kihivek” ciin gen hi.Jesu Khris in zong vantung-a a kahtoh ding ciang a nungzuite kam a vaikhakna-ah zong, pai alungdamna thu tangko ding, mite Jesu nungzui suaksak ding ci hi. Tua banah, Khristiante leitung mun khempeuh-ah ama teci (testimony) hi ding, ciin na gen hi. I nisim nuntakna-ah, mi khempeuh lungkim leh hoihsak bangin ki-om thei ken teh, ahi zongin, Khris teci, ama nungzui i hihna miten a theih/muh ding leh, a thei nailote tungah ‘Lungdamna thu’ a gending a seh (appointed/ordained) i hihna mangngilhloh ding ahi hi. Adiakin khuapi sungah, seppih, kithuahpihte bang Khris a thei nai lo zong hi thei hi. ‘Bang hang a hih munah om,bang hangin amau tawh kithuah kha, kei panin bang hamphatna ngah thei ding uh,’ cihngaihsutna tawh Gospel i hilh theih leh tua pen nasep thupi leh lian mahmah ahi. Paulmahmah in zong thonginn sungah a omlai nangawnin lungdamna thu mah genbelin na nei hi.\n7. Mangngilhloh ding – Kum thak, hun thak i ngah simin, haksatna, buaina, lungkhamna,leh i deihloh nate in hong beisan, hong gamlatsak pah ding cihna hi tuan lo hi. Lungdamn leh lawhcinna i ngah zong om ding a, a lang lamah i hun beisa a sang a nasiazaw leh lianzawhaksatna, kamsiatna, lungkhamna leh gentheihna bang zong kimangat thei lai hi. Tua ahihmanin kiginkholh zong kisam a, tuate thuak khak ciangin zong lamdang sak luat ding hi loin, leitung ngeina ahih manin a kipelh thei lo ahihna phawk ding zong kisam hi. Tua banah,mihingte ading a kisehsa ahi sihna i tuah hun ding nai semsem ahihna phawkin, Pasian tawh i kizopna a hoih hiam? cih ngaihsut kisam hi.I sep theih kibang ke’n teh, siamna leh kivakna lam zong kibang ken teh. Ahi zongin athupipen-ah, Pasian in hong piak nuntakna, cidamna leh hun thak sungah, bang ci banginkalsuan sawm? Bangci bangin a hong piak hun manpha leh Kha Siangtho piak siamnate manphatakin zang ding? cih pen a thupi leh ngaihsuthuai dotna ahi hi. Kum thak thupha note tungahhong tung hen la, hong tung (ding) kum thak pen ngaihsutna thak leh a hoihzaw tawh Pasian leha it mite adingin na lianpi sepna kum, kum manpha hi ta hen.\n← Mangpha Pa. Thang Khua Khai (Nau Lak beh) Kum 39\nJan 29,2017 Zomi Service Audio #Pastor Mung Tawng →